Dacota (lingua)

Dacota (engles: Sioux, pronunsiada "su") es un lingua de la Linguas su, parlada par plu ca 33 000 persones en la SUA e Canada. Lo es la lingua sinco la plu parlada en la SUA e Canada, pos navaho, cri, inuit e ojibue.

Dacota ave tre varias major con plu suvarias:

1. Lacota (acc Lakȟóta, Teton, Teton Sioux)
2. Dacota ueste (acc Yankton-Yanktonai o Dakȟóta)
 Yancton (Iháŋktȟuŋwaŋ)
 Yanctonai (Iháŋktȟuŋwaŋna)
3. Dacota este (acc Santee-Sisseton o Dakhóta)
 Santi (Isáŋyáthi: Bdewákhathuŋwaŋ, Waȟpékhute)
 Siseton (Sisíthuŋwaŋ, Waȟpéthuŋwaŋ)

Dacota ueste es fonetical plu prosima a dacota este, ma es gramatical e vocabulal multe plu prosima a lacota. Donce, dacota ueste e lacota es plu comprendable la un per la otra ca los es con dacota este. Plu distante relatada a la lingua dacota es la linguas asiniboine e stoni, de cual sua parlores usa la nom nacota (Nakhóta) per se, un nom noncoreta usada en la pasada per dacota ueste.

Pronunsia e spele
Dacota no ave un sistem de spele cual tota ia aseta, ma la varias es simil. En alga sistemes, la varias de fonemes simple no es indicada.

vocales
a (/a/)
e (/e~ɛ/)
i (/i/)
o (/o/)
u (/u/)

Dacota distingui entre vocales corta e longa. Longia, si indicada, es indicada par un asentua agu (´).

Dacota ave ance vocales nasalida. Estas es indicada par un simbol seguente (comun n, ƞ, ŋ) o par un onca su la vocal ( ̡ ).

consonantes
´ o ʾ (/ʔ/)
b (/p~b/)
c o č (/tʃ/)
d (/t~d/)
g (/k~ɡ/)
g, ǧ, o ġ (/ʁ~ɣ/)
h (/h/)
h, ȟ, o ḣ (/χ/)
k (/k/)
l (/l/)
m (/m/)
n (/n, ŋ/)
p (/p/)
s (/s/)
š o ṡ (/ʃ/)
t (/t/)
w (/w/)
y (/j/)
z (/z/)
ž o j (/ʒ/)

Alga consonantes pote es segueda par otra sonas:
’ (/’~ʔ/)
h (/h~x/)
h o ȟ (/χ~ɣ/)

Morfolojia

La morfolojia e sintatica de dacota es multe complicada. Lo ave prefisas, sufisas e infisas:

Esemplo de la usa de la sufisa –pi:
ma-khata - ‘me es calda’ (me-calda)
khata-pi - ‘los es calda’ (0-calda-pl.)

Esemplo de la usa de la prefisa  wicha-
wa-kte - ‘me mata el’ (0-me-mata)
wicha-wa-kte - ‘me mata los’ (los-me-mata)

Esemplos de infisa:
iye-checa	‘sembla’
iye-ni-ma-checa - ‘tu sembla me’ (me-sembla-tu)

iskola	‘es tan peti como’
i-ni-ma-skola - ‘tu es tan peti como me’ (me-es.tan.peti.como-tu)

Sintatica

Dacota ave un ordina de parolas SOV (sujeto-ojeto-verbo) e usa posposadas:

wichasta-g wax aksica-g kte
(om-DET urso-DET mata)
‘la om mata la urso’

wax aksicas-g wichasta-g kte
(urso-DET om-DET mata)
‘la urso mata la om’

En dacota, la verbo es la parte la plu importante de la frase. Verbos es clasida en tre clases: statica, ativa-transitiva, e ativa-nontransitiva. Esemplos:

1. statica:
ma-khata	‘me es calda’
ni-khata	‘tu es calda’
khata		‘el es calda’
u-khata	‘nos (incl) es calda’
u-khata-pi	‘nos (escl) es calda’
ni-khata-pi	‘vos es calda’
khata-pi	‘los es calda’

2. ativa nontransitiva
wa-hi		‘me ariva’
ya-hi		‘tu ariva’
hi		‘el ariva’
u-hi		‘nos (incl) ariva’
u-hi-pi	‘nos (escl) ariva’
ya-hi-pi	‘vos ariva’
hi-pi		‘los ariva’

3. ativa transitiva
wa-kte		‘me mata el’
wicha-wa-kte	‘me mata los’
chi-kte	‘me mata tu’ (chi = me > tu)
ya-kte		‘tu mata el’
wicha-ya-kte	‘tu mata los’
wicha-ya-kte-pi‘vos mata los’
ma-ya-kte	‘tu mata me’
u-ya-kte-pi	‘tu mata nos’
ma-ktea	‘el mata me’
ni-kte-pi	‘los mata tu’
u-ni-kte-pi	‘nos mata tu’
wicha-u-kte	‘nos (incl) mata los’

(Nota como la person tre no es indicada.)

 Vide ance 
 Lacota

Category:Linguas american orijinal